Twee polisielede skuldig ná vals klagte van rassismeTwee lede van die Suid-Afrikaanse Polisiediens (SAPD) is skuldig bevind op verskeie kriminele klagte, insluitend crimen injuria. Dit nadat hulle hul eertydse bevelvoerder, lt.kol. Annemarie Oosthuizen, vals aangekla het van rassisme. Die vakbond Solidariteit, wat Oosthuizen verteenwoordig het, het die hofuitspraak van die streekhof in Noordwes verwelkom, wat die twee lede skuldig bevind het aan aanranding, regsverydeling, meineed en crimen injuria. “Die uitspraak in die kriminele saak is nie net ŉ oorwinning vir lt.kol. Oosthuizen en Solidariteit nie, maar ook vir enige persoon in die openbare sektor wat valslik van rassisme aangekla of beskuldig is,” sê Renate Barnard, ŉ sektorkoördineerder by Solidariteit. “Dit stuur ŉ duidelike boodskap aan die werkgewer, wat in hierdie geval die staatsdiens is, dat rassisme teenoor wit werknemers ŉ werklikheid is en dat dit in dieselfde ernstige lig beskou moet word as wat hulle rassisme teenoor swart mense beskou.” Oosthuizen het reeds in 2017 dissiplinêre stappe ingestel teen die twee junior lede onder haar bevel wat hulself skuldig gemaak het aan wangedrag deur sonder toestemming of verlof nie vir werk op te gedaag nie. In hul reaksie op die dissiplinêre stappe het die twee adjudant-offisiere ŉ klag van crimen injuria teen Oosthuizen geopen deur aan te voer dat sy die k-woord gebruik het om na hulle te verwys. ŉ Voormalige intern, Elizabeth Sechele, het egter na vore getree om teen hulle te getuig, al is sy ook later geïntimideer en het vir haar lewe gevrees. Renate Barnard, Elizabeth Sechele en lt.kol. Annemarie Oosthuizen. (Foto: Verskaf) Oosthuizen is tydens ŉ departementele verhoor van die SAPD onskuldig bevind op al die aanklagte van wangedrag. Tydens die verhoor is ook bevind dat die adjudant-offisiere en hul getuie blatant onder eed leuens vertel het. “Ongeag die bevinding het die SAPD tot op hede nog geen departementele stappe teen die twee adjudant-offisiere se onregmatige aksie ingestel nie. Solidariteit het toe ŉ arbeidsdispuut ingevolge die Wet op Billike Indiensneming namens Oosthuizen na die arbeidshof in Johannesburg verwys,” sê Barnard. Barnard sê dit is skokkend dat polisiebeamptes in die polisiediens aan sulke optrede aandadig is. “Dit is nog meer skokkend dat die werkgewer nie optree nie. Versuim deur die werkgewer om teen wangedrag en veral rassisme op te tree, trek sy bevoegdheid sterk in twyfel en laat die vraag ontstaan dit nie doelbewus is nie,” voer Barnard aan. Vonnisoplegging in die kriminele saak wat meer as drie jaar geduur het, sal op 19 Junie plaasvind. “Ons is verheug oor die uitspraak en dat geregtigheid uiteindelik geskied het. Ons is ook dankbaar vir Lizzie Sechele wat vir die waarheid opgestaan het en sodoende ook vir reg en geregtigheid. Hierdie saak skep ŉ duidelike presedent in ons stryd teen diskriminasie en veral rassisme en dubbelstandaarde in die SAPD,” sluit Barnard af. Oosthuizen het ook nou ŉ siviele eis teen die polisievakbond Popcru ingedien.